Vegán

helyettesítők -

kedvenc ételeink

állati eredetű

összetevők nélkül

A mű eredeti címe:

The Complete Guide to Even More Vegan Food Substitutions

A mű eredetileg a Fair Winds Press gondozásában jelent meg.

© 2015 Fair Winds Press

Text © 2015 Joni Marie Newman and Celine Steen

© Bioenergetic Kiadó Kft., 2016

Átdolgozott kiadás, 2018

ISBN 978-963-291-594-4

Kiadja a Bioenergetic Kiadó Kft.

Felelős kiadó: Schneider Gábor

© Fordította: Pordány Katalin

Főszerkesztő: Kajtár-Schneider Krisztina

Felelős szerkesztő: Fazekas Gyöngyi

Fényképek: Celine Steen

Vegán

helyettesítők -

kedvenc ételeink

állati eredetű

összetevők nélkül

Joni Marie Newman – Celine Steen

Budapest, 2018

Tartalom

Előszó

ELSŐ RÉSZ

A tejtermékek legjobb helyettesítői

1. FEJEZET

Tejhelyettesítők

2. FEJEZET

Sajthelyettesítők

MÁSODIK RÉSZ

A tojás legjobb helyettesítői

3. FEJEZET

Sós ételek tojáshelyettesítői

4. FEJEZET

Sütemények és édességek tojáshelyettesítői

HARMADIK RÉSZ

A fehérje legjobb helyettesítői

5. FEJEZET

Csirke- és marhahús helyettesítői

6. FEJEZET

A tenger gyümölcseit helyettesítők

7. FEJEZET

Baconhelyettesítők

8. FEJEZET

Nem húsutánzatok

NEGYEDIK RÉSZ

Konyhai kisokos

9. FEJEZET

Vegán helyettesítők teljes, felújított táblázata

KÖSZÖNETNYILVÁNÍTÁS

A SZERZŐKRŐL

Receptjegyzék

Előszó

A vegán helyettesítők mindig stílusosak

Olvasóinkban talán felmerül a kérdés, vajon mi szükség volt folytatni egy népszerű könyvet, amelynek ráadásul a címében eleve a „teljes körű” szó szerepel.[1] Mi pedig úgy gondoljuk, a kérdésfelvetés nagyon is jogos.

Íme „őrültségünk” magyarázata: a Vegán helyettesítők teljes körű útmutatója (The Complete Guide to Vegan Food Substitutions) első változata 2010-ben, öt évvel ennek a kötetnek a kiadása előtt jelent meg. Ez alatt az idő alatt pedig még könnyebb lett vegánnak lenni! El tudják ezt hinni? Újabbnál újabb növényi alapú termékek bukkantak fel a piacon. Valóságos kézműves vegán sajt mozgalom ütötte fel a fejét, és mindenféle mag, valamint diófélékből készült tejek kaphatóak már a boltokban. Még maga Bill Gates is beszállt az üzletbe, és támogatta Ethan Brownt, a Beyond Meat alapítóját a tökéletes növényi alapú „csirkehús” kifejlesztésében. Ugyancsak támogatta Josh Tetricket, a Hampton Creek vállalat alapítóját és vezérigazgatóját abban a törekvésében, hogy tökéletes tojáshelyettesítőt alkosson. Ezek a termékek jobbak egészségünk, környezetünk számára, és természetesen jobbak az állatok szempontjából is. Ó, és említettük már, hogy az ízük is nagyszerű?

Bár a vegán készételek valóban, nos, kényelmesek, valami történt az utóbbi öt évben. Mind a vegán világ, mind az általános főzési szokásaink megváltoztak. Egyre kevesebb feldolgozott és egyre több természetes, leginkább házi készítésű, igazán egészséges, állatbarát helyettesítő hozzávalót használunk receptjeinkben.

A Vegán helyettesítők – Kedvenc ételeink állati eredetű összetevők nélkül felismerte ezt az életmódbeli és egészséges váltást. Célunk, hogy megismertessük az olvasókat (Önt!) a tejtermékek, tojás, hús és a tenger gyümölcsei helyettesítéséhez szükséges eszközökkel és technikákkal, mindezt több házi készítésű, természetes és zöldségalapú hozzávaló felhasználásával, egyúttal lehetővé téve, hogy kevesebb szójával és olajjal dolgozzunk. Mindenekelőtt azonban, mielőtt belevetnénk magunkat a vegán helyettesítők témájába, lássunk néhány olyan hozzávalót, amely talán még új lehet olvasóink számára!

< Napraforgómagos articsókasaláta (lásd 198. oldal)

1 Az első kötet nem jelent meg magyarul. (A szerk.)

Szójegyzék

Igyekszünk mindig könnyen beszerezhető hozzávalókat használni. Amennyiben az alábbiak közül valamit mégsem árulnának a lakóhelyén található fűszerüzletben, szupermarketben vagy bioboltban, ne feledje, hogy ott a világháló a gyakran ingyenes házhozszállítási ajánlataival!

Agaragar: Ezt a kanten néven is ismert növényi zselatint tengeri vörösmoszatokból nyerik. Mivel színtelen és szagtalan, édes és sós ételekhez egyaránt felhasználható. Többféle formában is elérhető (pehely, por, rúd és köteg), ezért a receptekhez szükséges mennyiségét tömegben adjuk meg. Válasszuk az adalékanyag-mentes változatait; ilyenek például a Now Foods márkájú termékek.

Al dente – „fogkemény”, azaz nem túl kemény, nem túl puha; általában tészták állagára használt kifejezés.

Chiamag: Ezek a parányi kis magok omega zsírsavakban gazdagok; egy evőkanálnyi mennyiség (10 g) 3 g fehérjét és 5 g rostot tartalmaz. Ha egészben vagy őrölt formában folyadékba keverjük, gél állagúvá (ragacsos keverékké) válik, amely jó kötőanyagként működik, ezért a chiamag ideális tojáshelyettesítő. A legtöbb piacon a fehér és a fekete chiamaghoz egyaránt hozzá lehet jutni. A receptekben minden esetben pontosítjuk majd, melyik fajtáját legtanácsosabb használni.

Csicseriborsóliszt: Az őrölt csicseriborsóból készült lisztet gramlisztként, garbanzobab-lisztként és besanként is ismerik. Gyakran használjuk, és figyelmeztetnünk kell olvasóinkat, hogy bár a főtt végeredmény kiváló, a feldolgozatlan csicseriborsólisztet nem érdemes megkóstolni. Keserű lehet és (szerencsére) egyáltalán nem hasonlít a recept alapján elkészített étel ízéhez. Érdemes megjegyezni, hogy csicseriborsóliszt helyett garbanzobab- vagy favabab-lisztet (a csicseriborsóliszt és a favabab-liszt keveréke) is használhatunk.

Diófélék: A diófélék – mint például a mandula, a kesudió vagy a dió – gyakran használatosak a vegán sütés és főzés során, a bennük lévő egészséges zsírok, illetve nagyszerű ízük miatt; krémes, beáztatott és összeturmixolt formában pedig számos étel elkészítéséhez felhasználhatjuk őket. A diófélék használatával továbbá csökkenthetjük a szója és a hozzáadott olajkivonatok alkalmazását, amire a Vegán helyettesítők teljes körű útmutatója első részének megjelenését követően egyértelmű igény mutatkozott az olvasók részéről. Tisztában vagyunk vele, hogy a diófélék alkalmazása egy kissé megnöveli az étkezésre szánt kiadásokat ahhoz képest, ha csak a jó öreg tofut használnánk. Ezért fontos, hogy vásárlásunk során igyekezzünk minél jobb üzletet csinálni – vásároljunk belőlük ömlesztve nagyobb mennyiséget, ha lehetséges. Ha a megvásárolt dióféléket megfelelően tároljuk hűtőszekrényben vagy fagyasztóban, óvva őket az avasodástól, akkor körülbelül hat hónapig elállnak.

Erjesztett cukornádlé: A finomítatlan nádcukornak a biováltozatát használjuk. Mivel előállítása során nem szűrik át csontszénen (spódium), ezért garantáltan vegán. Amennyiben tudjuk, hogy az általunk rendszeresen használt kristálycukor nem érintkezett csontszénnel, akkor azt is használhatjuk helyette. Mi a Wholesome Sweeteners márkát részesítjük előnyben, mivel ez egyúttal fair trade is.

Étkezési élesztőpehely: Ezt a pehely alakú sárga élesztőt általában melaszból nyerik. Diós, gazdag, szinte sajtos aromájú, minek következtében zamatosabbá, ízletesebbé teszi az ételeket (helló, B-vitaminok!). Az étkezési élesztő a legtöbb biobolt vitamin- és táplálékkiegészítő-részlegén megtalálható. Többféle pehelyméret létezik, minek következtében megváltozik az élesztő tömege. Mi ömlesztve szereztük be pelyhünket, és kifogástalan az állaga. Amennyiben csak nagyméretű élesztőpelyhet találunk, a lehető legpontosabb eredmény érdekében dolgozzuk össze konyhai robotgéppel, mielőtt lemérnénk.

Fekete só (avagy kala namak): Nem összetévesztendő a fekete lávasóval; ez a kénes só tojásos ízt kölcsönöz az ételeknek. Ne tévesszen meg bennünket az elnevezése: kinézetre valójában rózsaszín. Mivel kevés is elég belőle, vigyázzunk, nehogy túladagoljuk!

Füstölt só: A füstölt só pontosan az, aminek hangzik: füstölt só. A hikorifától a juharfáig sokféle ízben kapható; megvásárolható gourmet szaküzletekben, szupermarketekben és online is. Ez a só füstös-sós ízt kölcsönöz az ételeknek.

Harissa paszta: Ez a fűszeres észak-afrikai paszta csípőspaprika-keverékből (pl. guajillo és chipotle chili) és más fűszerekből (pl. koriander és kömény) készül. A nagyobb áruházak fűszerpolcain általában megtalálható.

Jackfruit (a jákafa gyümölcse): Amikor megérik, ennek a gyümölcsnek nagyon enyhe aromája van, amely valahol az ananász és a banán íze között helyezkedik el. Amikor még zsenge és zöld, átveszi a vele együtt főzött élelmiszerek ízét. Főzés közben rostjaira esik szét, szinte a húséra emlékeztető lesz a textúrája, ami tökéletesen alkalmassá teszi arra, hogy aprított sertés- vagy csirkehús helyettesítőjeként használjuk. Majdhogynem lehetetlen friss jackfruithoz jutni, ha mégis találunk, akkor az szinte mindig túlérett, ennélfogva túlságosan édes az ebben a könyvben található receptekhez. Bár általában a friss vagy a fagyasztott gyümölcsöket, zöldségeket részesítjük előnyben a konzervekkel szemben, itt kivételt teszünk. A sós receptek elkészítéséhez ragaszkodunk a sós vagy sima vízben (nem szirupban) eltett konzerv gyümölcshöz.

Macapor: Ez a szárított gyökér telis-tele van az emberi szervezet számára hasznos tápanyagokkal. A macagyökér gazdag B-, C- és E-vitaminban, bőségesen tartalmaz kalciumot, cinket, vasat, magnéziumot, ként és aminosavakat. Továbbá malátás, vajas, mogyorós ízvilág jellemzi. Kevés is elegendő belőle, nem kell tehát bőkezűen bánnunk vele; a receptek elkészítésekor érdemes betartani a mennyiségre vonatkozó javaslatainkat.

Miszó: Ez a fermentált (erjesztett) szójababkrém sokféleképpen felhasználható. Többféle ízben is kapható. Mi leggyakrabban a (shiro miso néven is ismert) lágy fehér – lehetőség szerint bio – miszót használjuk. Nagyon változatos és egyszerű leves készíthető belőle, szószokhoz, ragukhoz, sőt akár sajtszószokhoz adva pedig nagyszerűen elmélyíti és hangsúlyozza azok ízét. A miszót megtalálhatjuk a legtöbb ázsiai fűszerüzletben, és néha még a helyi bioboltunk fagyasztott árui között is.

Olajmentes vagy kevés olajjal főzés: Megkíséreltünk olyan kevés hozzáadott olajkivonatot használni a receptekhez, amilyen keveset csak lehetett, illetve alternatívákat ajánlani, ahol csak tudtunk. Ha hozzáadott olaj nélkül szeretnénk főzni, sauté (hirtelen sütés) során egyszerűen kiválthatjuk azt ugyanolyan mennyiségű előre elkészített vegán zöldséglevessel, illetve ha az étel serpenyőhöz ragadását elkerülendő szükséges, adhatunk még hozzá. Míg a főzéshez használatos olaj mennyiségének csökkentésében komoly sikereket értünk el, ugyanez a sütéssel elkészíthető ételek esetében már egy kicsit trükkösebben oldható meg. Kísérletezés közben tartsuk észben, hogy a végeredmény az eredetitől eltérő lehet.

Semleges ízű olajok: Eltérő rendelkezés hiányában gyakran választjuk a semleges ízű olajokat, hogy azok ne nyomják rá bélyegüket az elkészítendő ételek természetes ízére. Kedvenc semleges ízű olajaink a következők: kukoricaolaj, szőlőmagolaj, enyhe extra szűz olívaolaj, földimogyoró-olaj, pórsáfrányolaj stb. Válasszuk a bioolajokat, amennyiben lehetőségünk van rá. (Lásd még „Olajmentes vagy kevés olajjal főzés”.)

Sriracha: A sriracha egy csípős thaiföldi chiliszósz. Az eredetit a Huy Fong Foods vállalat gyártja, és a legtöbb fűszerboltban megtalálható. Sokféle változat felbukkant már az eredeti óta, úgyhogy inkább kétszer is nézzük át az újabb termékek összetevőit, mivel néhány márka halpasztát is tartalmaz.

Tahini: A tahini tulajdonképpen szezámmagkrém, amit leggyakrabban hummusz (lásd 222. oldal), valamint salátaöntetek, mártások (lásd 31. és 230. oldal) elkészítéséhez, sőt akár a húst kiváltó alternatívaként (lásd 172., 178. és 180. oldal) is használnak. Az utóbbi években meglehetős népszerűségre tett szert, és ma már a legtöbb fűszerboltban, élelmiszerüzletben kapható. A tahini sokféle állagú lehet: a széles választék némelyike olyan sűrű, mint a mogyorókrém, míg mások folyékonyak, akár a tejturmix. A receptek elkészítésekor vegyük figyelembe a tahini sűrűségét.

Tamari: A tamari gazdagon ízesített japán szójaszósz. Mi a gluténmentes, csökkentett nátriumtartalmú változatát használjuk, majd sóval ízesítjük. Ha nem sikerül tamarit beszereznünk, használjunk helyette csökkentett nátriumtartalmú szójaszószt. (Megjegyzés: a „gluténmentessé tehető” ikon nem érvényes abban az esetben, ha a gluténmentes tamarit szójaszósszal helyettesítjük.)

Teljes kiőrlésű rétesliszt: Leggyakrabban ezt a finomra őrölt teljes kiőrlésű lisztet használjuk sima liszt (1:1 arány) helyett, amely rost-, ásványianyag- és vitamintartalma miatt sokkal táplálóbb. Ha nem sikerül beszereznünk, használhatjuk helyette (fehér vagy normál) teljes kiőrlésű és sima liszt egyenlő arányú keverékét, vagy egyszerűen csak sima lisztet.

Zsülienre vágott: gyufaszál vékonyságúra darabolt

Texturált zöldségfehérje: A texturált zöldségfehérje (TVP) texturált szójafehérjeként (TSP), texturált zöldségfehérjeként vagy zsírtalanított szójafehérjeként is ismert. Népszerű húspótló, számos hétköznapi ételben megtalálható, illetve felhasználható, ahogy sok húshelyettesítőben is. Önmagában megvásárolható, de otthon is nagyon könnyen készíthetünk belőle ízletes és tápláló húsmentes ételeket.

Nagyon fontos, hogy csak megbízható forrásból származó bio TVP-t használjunk. A TVP számos ipari gyártója alkalmaz a gyártási folyamat során egy bizonyos hexán nevű kémiai anyagot. A hexánt a Környezetvédelmi Ügynökség (EEA) légszennyező anyaggá, a Betegségmegelőzési és Járványügyi Központ (CDC) pedig idegméreggé nyilvánította. Nem teljesen tisztázott, hogy a legyártott késztermékben mennyi hexán van, ha egyáltalán, mert az Élelmiszer- és Gyógyszerügyi Igazgatóság (FDA) nem vizsgálja az élelmiszerekben a hexán előfordulását, és a vállalatoktól sem követeli meg ennek ellenőrzését. Az ökológiai gazdálkodásból származó TVP előállítása során nem használnak hexánt, ezért ez sokkal biztonságosabb választás.

Vegán tejek: Ha nincsen ideje arra, hogy saját kezűleg készítse el a tejét (lásd 27. oldal), böngésszen kedvére kedvenc fűszerese, élelmiszerüzlete magtej osztályán. Vegán tejek széles választékát fogja találni, sokféle ízben. Két személyes kedvencünk az édesítés nélküli, sima mandulatej és annak mandulás-kókuszos változata. Ne feledjük, hogy a sós ételekhez natúr, édesítetlen terméket, az édesekhez pedig sima vagy (édesített vagy édesítetlen) vaníliaízű tejet használjunk.

Vegán vaj: Túl azon, hogy ne kerüljenek állati eredetű összetevők az ételeinkbe, az is a mi felelősségünk, hogy meggyőződjünk róla, a hozzávalók előállításához semmiféle kegyetlenség nem kapcsolódik. Az elmúlt években, miután nyilvánosságra hozták, hogy a pálmaolaj-termesztés az orángutánok és természetes élőhelyük, a trópusi esőerdők pusztulásához vezet, nagy felháborodást keltett, hogy pálmaolajat használnak vegán élelmiszerekben. És bár a fenntartható pálmaolaj jó alternatíva lehet, hiszen vannak olyan vállalatok, mint például az Earth Balance, amelyek be tudják szerezni a pálmaolajukat olyan ültetvényekről, ahol nem őshonosak az orángutánok, úgy érezzük, fontos, hogy ajánljunk olvasóinknak olyan vegán vajpótlókat is, amelyek nem tartalmaznak pálmaolajat, mint például amilyen Mattie Hagedorn (veganbaking.net) receptjében is található (lásd 24. oldal). Ráadásul a receptek írása során minden tőlünk telhetőt megtettünk annak érdekében, hogy – ha lehetséges – egyszerűen ki is hagyjuk a vajat a hozzávalók közül. Más zsiradékforrásokat kerestünk helyette, mint például egész dióféléket, kókuszvajat, különféle olajokat, illetve diófélékből készült vajakat.

Xantángumi: A xantángumi fehér, szagtalan, növényi eredetű, kukoricából nyert stabilizáló és sűrítőanyag, amely a kukoricakeményítőtől vagy a nyílgyökértől eltérően nem aktiválódik hő hatására. Gyakran megtalálható salátaöntetekben, szószokban, és a gluténmentes termékek sütése során is használják. Nagyon kis mennyiség elegendő belőle, így egy zacskónyi is sokáig tart.

Receptikonok

A könyv oldalait lapozgatva a recepteknél az alábbi jelölésekkel találkozhatunk:

* Gluténmentes változatban is

Olyan receptek, amelyekben azok is nyugodtan kedvüket lelhetik, akik kizárólag gluténmentes ételeket fogyaszthatnak. A biztonságos felhasználás érdekében alaposan ellenőrizzük az összetevőket, figyeljünk oda a keresztszennyeződésre is a hozzávalók vásárlása során, hogy azok egészen biztosan gluténmentesek legyenek. Szükség szerint vegyük fel a kapcsolatot a gyártóval a legfrissebb információkért.

* Dióféléktől mentes

Olyan receptek, amelyek egyáltalán nem tartalmaznak dióféléket (a kókuszdiót is ideértve) vagy diószármazékokat, feltéve, hogy pontosan nem meghatározott vegán tej esetén nem diófélékből készült tejet használunk a recept elkészítéséhez. Kérjük, hogy alaposan ellenőrizzék a termékek címkéit, és ha szükséges, lépjenek kapcsolatba a gyártóval.

* Hozzáadott cukor nélkül

Olyan receptek, amelyek nem tartalmaznak finomított cukrot (ideértve az agávészirupot, a tiszta juharszirupot, a kristálycukrot vagy az erjesztett cukornádlevet is).

* Hozzáadott olaj nélkül

Olyan receptek, amelyek elkészítéséhez semmilyen olajkivonat, illetve finomított olaj nem használatos.

* Gyors és könnyű

Olyan receptek, amelyek átlagos főzési, illetve sütési ismeretek birtokában 30 percnél rövidebb idő alatt elkészíthetők.

* Szójamentes

Olyan receptek, amelyek mindenféle szójaterméktől mentesek, feltéve, hogy nem szójatejet használunk, amennyiben pontosan nem meghatározott vegán tej szerepel a receptben. Kérjük, hogy alaposan ellenőrizzék a termékek címkéit, és ha szükséges, lépjenek kapcsolatba a gyártóval. Ha tapadásgátló sütősprayt használunk, ne felejtsük el a szójalecitint is ellenőrizni. Ha nem találunk szójamentes tapadásgátló sprayt, használjunk helyette olajsprayt.

Megjegyzés: A könyv megjelenésének idején az összes általunk említett és ajánlott bolti termék valóban vegán volt. Kérjük, hogy a biztonság kedvéért mindig ellenőrizzék kétszer is a hozzávalók címkéit, mivel a gyártó vállalatok időnként előzetes figyelmeztetés nélkül változtatnak termékeik receptjén.

< Shakshouka (izraeli lecsó, lásd 116. oldal)

Első rész

A tejtermékek legjobb helyettesítői

A tejtermék a hagyományos meghatározás szerint a tej – általában tehén- vagy kecske-, de akár bivaly-, juh-, ló- vagy tevetej – és a tejből készült élelmiszerek gyártásával foglalkozó iparág terméke. Mi azonban itt, a Vegán Helyettesítők Főparancsnokságán a saját kezünkbe vettük az irányítást. Visszafoglaltuk a ”tejtermék” szót – a mi definíciónk a következőképpen szól:

Vegán tejtermék (főnév): Növényi eredetű – úgymint rizs, szója, kókusz, mandula vagy bármilyen más dióféle, mag vagy gabona – tejekből a természet károsítása nélkül készült krémes, ízletes és tápláló élelmiszer. A vegán tejtermék egészségesebb, ugyanakkor a környezet- és az állatvédelem szempontjából is jobb választás.

A jó hír az, hogy ezeket az élelmiszereket nem nehéz beszerezni. Böngésszük csak át bármelyik élelmiszerüzlet tejtermékes polcait! Az olyan klasszikusoktól kezdve, mint a szója-, a rizs- vagy a mandulatej, az új, izgalmas termékekig, mint amilyen a földimogyorótej, a kesudiósajt, a tápiókaalapú Pepper Jack sajt, a krémes desszertöntetek, a kókuszdióalapú jégkrémek és a francia vaníliás kávékrémesítő, valóban elképzelni sem lehet olyan tejterméket, amelynek ne létezne vegán változata.

Bár az összes fent felsorolt termék megfelelő és ízletes lehet, szeretnénk olvasóinkat megismertetni olyan receptekkel és technikákkal, amelyek segítségével – könnyen beszerezhető (és gyakran természetesebb) alapanyagokból – otthon is el tudják készíteni őket. Ezeknek köszönhetően aztán már bármelyik recepttel meg tudnak birkózni, és teljes ellenőrzésük alatt tarthatják az ételükbe kerülő hozzávalókat.

A következő oldalakon az állati eredetű tejekről és sajtokról fogunk szólni, illetve arról, hogy könyörületes vegánként miért kell minden tőlünk telhetőt megtennünk azért, hogy elkerüljük ezeket. Ezt követően pedig különféle módszereket, tippeket, trükköket, technikákat és – természetesen – recepteket közlünk, amelyek segítségével környezet- és állatbarát tejtermék helyettesítőket készíthetünk a saját konyhánkban.

Tej

Tej. Jót tesz a testnek, igaz? De milyen testnek? Őszintén szólva, a tehéntej csupán egyetlen szervezet – a kis borjú szervezete – számára jó. A tehéntej némelyik tápanyagból túl sokat, másokból viszont túlságosan keveset tartalmaz ahhoz, hogy egészséges legyen egy csecsemő számára. Ráadásul a tehéntejet arra tervezték, hogy egy 11,3 kilogrammos újszülött borjúból 272 kilogrammos tehén fejlődjön általa, és annak érdekében, hogy ez így legyen, sok olyan, a természetben előforduló növekedési hormont tartalmaz, amelyre az emberi szervezetnek egyáltalán nincs szüksége. (És akkor még nem is beszéltünk azokról a mesterséges növekedési hormonokról és antibiotikumokról, amelyeket sok tejelő tehénbe fecskendeznek…)

Az emberi test csodálatos gépezet. Jó példa erre a bélbolyhok által termelt, természetesen előforduló laktáz enzim esete, amely az anyatejben lévő laktózban található cukrot bontja le, és amelynek termelődése mérséklődik, amint a csecsemőt elválasztják az anyatejtől, megnehezítve ezzel az emésztést. A szervezet ösztönösen tudja, hogy ezt az élelmiszerfajtát csak csecsemőkorban fogyasztjuk, amikor az optimális növekedés érdekében speciális táplálásra van szükségünk. Kizárólag az emlősök szervezete termel tejet utódaik táplálására – megszületésüktől egészen az anyától történő elválasztásig.

Az anya szervezete addig termel tejet, ameddig táplálnia kell csecsemőjét. A tejelő teheneknek azonban, szerencsétlenségükre, állandóan terhesnek kell lenniük, hogy fenntartsák folyamatos tejtermelésüket. Amennyiben nőnemű utódjuk születik, az nagy valószínűség szerint ugyanolyan sorsra lesz kárhoztatva, mint az anyaállat, vagyis belőle is tejelő szarvasmarha lesz. A bikaborjakat pedig gyorsan elválasztják az anyjuktól, hogy eladják őket állattenyésztő gazdaságoknak, ahol rövid életüket borjúketrecben élik le, hogy felhizlalják, majd levágják őket.

Amint a fentiekből látható, egyetlen tejféleség jó csupán a csecsemő számára – az, amelyet az édesanyja szervezete termel számára. Szerencsére napjainkban már rengetegféle tejpótló rendelkezésünkre áll, így már igazán nincs okunk arra, hogy kizsákmányoljuk a szarvasmarhákat, kecskéket, juhokat vagy bármely más élőlényt a tejéért.

Sajt

Azon ismeretek alapján, amiket már tud a tejtermékekről, elég nyilvánvaló, miért kell felhagynia a tejből készült sajtok fogyasztásával annak, aki áttér a vegán életmódra. Sok nép számára azonban a sajt olyasvalami, amiről „sohasem tudna lemondani”. Megértjük. Isteni finom, igazán kellemes harapnivaló.

Tény azonban, hogy van néhány olyan nemkívánatos dolog, amely belekerül a sajtba. Olyan dolgok, amelyekről talán még soha nem is hallott, mint például a szopós borjak szárított gyomornyálkahártyájának vékonyra szeletelt darabjai. Ha az összetevők listáját böngészve felfedezzük az oltóanyag (rennet) szót, hacsak nem növényi oltóanyagként van feltüntetve, akkor akár fogadhat is rá, mi az. A rennet tele van mindenféle enzimmel, amelyek elősegítik a tej alvadását és támogatják a sajttá válás folyamatát, a gyomornyálkahártyának pedig azért kell az el nem választott szopós borjaktól származni, mert az idősebb állatok szervezete már nem termeli a kimozin néven ismert tejoltó enzimet. Hasonlóképpen, mivel a fiatal állatok szervezete által termelt enzimek arra szolgálnak, hogy segítségükkel meg tudják emészteni az anyatejet, a kecske- vagy a juhsajt a kecskegidák és a bárányok gyomrából származó oltóanyagot tartalmaz.

Önnek azonban mégsem kell aggódnia. Mint már említettük, a vegán világnak és ennek a könyvnek is számos arra vonatkozó ajánlata van, miként pótolhatjuk a sajtokat, érdemes tehát lapozgatni az oldalakat.

Útmutató a tejtermékek helyettesítéséhez

Akár boltban vásárolt termékekkel szeretné gyorsan pótolni az eredeti hozzávalót, akár maga készítené el a helyettesítőket, a következő oldalon közölt táblázat segíteni fog annak eldöntésében, melyik helyettesítő működik a legjobban a vegánná alakított recept esetében.

A félkövérrel kiemelt bejegyzések az ebben a kötetben szereplő receptekre utalnak.

AMIKOR AZ EREDETI RECEPTHEZ KELL . . .

AZT HELYETTESÍTHETI . . .

1/4 csésze (56 g) vaj

•¼ csésze (56 g) Mattie vegán vaja (lásd 24. oldal)

•¼ csésze (60 g) Kókuszvaj (lásd 25. oldal) (kenyérre kenhető változatát és egyéb felhasználási módjait lásd 25. oldal)

•¼ csésze (56 g) boltban vásárolt nem hidrogénezett vegán vaj

1 csésze (235 ml) író

•Tegyünk 2 teáskanálnyi (10 ml) frissen facsart citromlevet vagy almaecetet egy tálba. Öntsünk hozzá 1 csésze (235 ml) édesítetlen, natúr vegán tejet, és keverjük össze. Hagyjuk állni 5 percig, hogy megalvadjon.

1 csésze (235 ml) főzőtejszín (sűrű tejszín) vagy krémesítő

•1 csésze (235 ml) Házi készítésű krémesítő (lásd 26. oldal)

•1 csésze (235 ml) zsíros és édesítetlen konzerv kókusztej vagy kókuszkrém

•1 csésze (235 ml) boltban vásárolt natúr szójakrémesítő

•1 csésze (235 ml) boltban vásárolt natúr kókuszkrémesítő

•1 csésze (235 ml) mandulakrémesítő

2 gombóc jégkrém (különböző ízekben)

•2 gombóc Cseresznyés-sajttortás jégkrém csokidarabokkal (lásd 61. oldal) vagy Citromkrémes-epres jégkrém (lásd 62. oldal)

•2 gombóc boltban vásárolt szója-, rizs, mandula-, kesudió- vagy kókuszjégkrém

1 csésze (235 ml) tej (pl. tehén-, kecske- vagy juhtej)

•1 csésze (235 ml) natúr Mandulatej (lásd 27. oldal)

•1 csésze (235 ml) édesítetlen, natúr szója-, mandula-, mandulás-kókuszos, rizs- vagy kendertej

•1 csésze (235 ml) édesítetlen, natúr konzerv vagy fagyasztott kókusztej

½ csésze (120 g) tejföl

•½ csésze (120 g) Tejföl (lásd 30. oldal)

•½ csésze (120 g) boltban vásárolt vegán tejföl

½ csésze (30 g) tejszínhab

•½ csésze (30 g) Kókusztejszínhab (lásd 64. oldal)

•½ csésze (30 g) boltban vásárolt, dobozos vegán szója- vagy rizstejszín. (A konzerv változatot nem ajánljuk, mivel az csak ritkán válik be.)

½ csésze (120 g) joghurt (pl. tehén-, kecske- vagy juhtejből készült)

•½ csésze (120 g) Házi joghurt (lásd 28. oldal)

•½ csésze (120 g) boltban vásárolt vegán szójajoghurt

•½ csésze (120 g) boltban vásárolt vegán kókusz- vagy mandulajoghurt

•½ csésze (120 g) lágy selymes tofu, ½ teáskanál frissen facsart citromlével összekeverve (kizárólag sütéshez felhasználva, nem önmagában fogyasztva)

Sajt

½ csésze (57 g) sajt (pl. reszelt jack, cheddar vagy mozzarella)

•½ csésze (57 g) boltban vásárolt vegán reszelt sajt

1 szelet sajt (szendvicsekhez)

•1 szelet Amerikai lapkasajt (lásd 70. oldal)

•1 szelet boltban vásárolt vegán sajt

½ csésze (120 g) krémsajt

•½ csésze (120 g) Kesudiós-joghurtos krém (lásd 33. oldal)

•½ csésze (120 g) Kesudiós-kókuszos krém (lásd 32. oldal)

•½ csésze (114 g) Chiamagos krémsajt (lásd 76. oldal)

•½ csésze (120 g) boltban vásárolt vegán krémsajt

½ csésze (85 g) cotija vagy queso fresco sajt

•½ csésze (85 g) Cotija jellegű tofumorzsa (lásd 73. oldal)

½ csésze (75 g) feta sajt (morzsolt)

•½ csésze (120 g) Könnyű tofu-feta sajt (lásd 186. oldal)

½ csésze (50 g) reszelt parmezán sajt (ízesítésre) (nem sűrítésre)

•½ csésze (56 g) Kendermagos parmezán (lásd 72. oldal)

•½ csésze (50 g) boltban vásárolt vegán parmezán sajt

½ csésze (123 g) ricotta sajt

•½ csésze (113 g) Mandulás-kesudiós ricotta (lásd 73. oldal)

•½ csésze (123 g) boltban vásárolt vegán ricotta

Kézműves sajtok, kekszekkel vagy borral kínálva

•Boltban vásárolt kézműves vegán sajtok

1. FEJEZET

Tejhelyettesítők

A TEJHELYETTESÍTŐK HÁZI ELKÉSZÍTÉSE KÖNNYŰ! Ezt a fejezetet olyan egyszerű tejhelyettesítők receptjeivel kezdjük, amelyeket előre összeállíthatunk, és ugyanúgy mindig a kezünk ügyében lehetnek, mint bármelyik boltban vásárolt termék. Előkészületképpen ajánljuk, hogy ruházzanak be néhány jó tárolóedénybe, például különböző formájú és méretű befőttesüvegekbe, hogy hűtőszekrényükben frissen tarthassák bennük házi készítésű tejeiket, krémesítőiket, vajaikat és joghurtjaikat.

Alapreceptjeink, mint például a krémes zöldséges fogások, bársonyos levesek és szószok, pudingok és jégkrémek, a hagyományosan tejtermékekkel készülő recepteket veszik alapul. Házi készítésű helyettesítőink felhasználásával alakítjuk őket vegánná, vagy olykor egyszerűen a hozzávalók újszerű kombinálásával, amelyek annyira feldobják az ételeket, hogy senkit sem fog érdekelni, hová tűnt belőlük az eredeti receptben szereplő tejtermék.

Gyakorlat teszi a tökéletes helyettesítőt

Úgy lehet a legjobban érzékeltetni, milyen könnyű egy nem vegán receptet vegánná („kegyetlenségmentes csodává”) változtatni, ha bemutatjuk annak módját. Vegyünk egy mintareceptet és lépésről lépésre menjünk végig rajta! Mikor már tudjuk az alapokat, bármelyik recept esetén könnyedén átültethetjük a gyakorlatba.

Teljes kiőrlésű muffin alaprecept

Ez a recept Molly Chester és Sandy Schrecengost Back to Butter (Vissza a vajhoz – Fair Winds Press, 2014) című könyvéből származik. A vajat, a mézet, a tojást és az írót fogjuk vegán hozzávalókkal helyettesíteni, és ennek megfelelően átírjuk az utasításokat is.

½ csésze (112 g) vaj

½ csésze (160 g) nyers méz

3 csésze (360 g) frissen őrölt teljes kiőrlésű rétesliszt

1 teáskanál tengeri só

2 teáskanál (9 g) szódabikarbóna

2 teáskanál (9 g) sütőpor

1 felvert tojás

1 csésze (235 ml) író

Melegítsük elő a sütőt 200 °C-ra. Béleljünk ki 18 normál muffinformát muffinpapírral.

A vaj és a méz keverékét egy kis serpenyőben közepes lángon hevítsük addig, amíg össze nem olvad. Keverjük meg és tegyük félre hűlni.

Egy nagy tálban keverjük össze gyors mozdulatokkal a lisztet, a tengeri sót, a szódabikarbónát és a sütőport. Egy másik edényben adjuk a tojást az íróhoz, majd verjük habbá. Adjuk a mézes és az írós keveréket a száraz összetevőkhöz, majd az egészet keverjük össze alaposan.

Nagyméretű fagylaltkanál segítségével töltsük háromnegyedig a muffinformákat. Süssük 13 percig, amíg a muffin közepébe szúrt fogpiszkálót tisztán ki nem tudjuk húzni belőle.

A megadott hozzávalókból kapott mennyiség: 18 muffin

Teljes kiőrlésű muffin alaprecept

Ebben a receptben négy tételt kell helyettesítenünk: a vajat, a mézet, a tojást és az írót. A vaj helyettesítésére egyszerűen egy kevés semleges ízű olajat használunk. A méz könnyen behelyettesíthető agávé sziruppal vagy juharsziruppal. A tojást itt édesítetlen, natúr vegán joghurtra cseréltük, hogy összeálljon, nedvességet adjon a tésztának. És végül, az írót az almaecet és a vegán tej keverékével váltottuk ki, miután néhány percig állni hagytuk, hogy megalvadjon. A sütő hőmérsékletét egy kicsit lejjebb vettük, mert az agávé szirup és a juharszirup is hajlamos sütés közben megégni. Ha ezeket az ízletes muffinokat a leírás szerint készítjük el, nem édesítjük, illetve ízesítjük túl, akkor további összetevőkkel, mint például pirított diófélékkel, mazsolával és ribizlivel, illetve kedvenc hozzávalóinkkal személyes ízlésünkre szabhatjuk.

íróhelyettesítő

2 teáskanál (10 ml) almaecet

1 csésze (235 ml) natúr Mandulatej

(lásd 27. oldal) vagy más vegán tej

vajhelyettesítő

⅓ csésze (80 ml) semleges ízű olaj

mézhelyettesítő

½ csésze (160 g) agávészirup vagy tiszta juharszirup

tojáshelyettesítő

¼ csésze (60 g) édesítetlen natúr vegán joghurt,

boltban vásárolt vagy házi készítésű (lásd 28. oldal)

3 csésze (360 g) frissen őrölt teljes kiőrlésű rétesliszt vagy sima teljes kiőrlésű rétesliszt

1 teáskanál tengeri só

2 teáskanál (9 g) szódabikarbóna

2 teáskanál (9 g) sütőpor

Melegítsük elő a sütőt 190 °C-ra. Béleljünk ki 18 normál muffinformát muffinpapírral.

Öntsük az ecetet egy közepes méretű tálba, adjuk hozzá a tejet, majd keverjük össze. Hagyjuk állni 5 percig, hogy megalvadjon. Ez lesz az író helyettesítője.

Adjuk az olajat (ez a vajhelyettesítőnk), az agávét (ez a mézhelyettesítőnk) és a joghurtot (ez a tojáshelyettesítőnk) az íróhelyettesítőhöz.

Egy nagy tálban keverjük össze gyors mozdulatokkal a lisztet, a sót, a szódabikarbónát és a sütőport. Adjuk a nedves összetevőket a száraz összetevőkhöz, majd az egészet keverjük össze alaposan. Ha a keveréket túlságosan száraznak találjuk, adjunk még hozzá evőkanalanként (15 ml) adagolva annyi vegán tejet, amennyit felvesz.

Nagyméretű fagylaltkanál segítségével töltsük háromnegyedig a muffinformákat. Süssük 13 percig, illetve amíg a muffin közepébe szúrt fogpiszkálót tisztán ki nem tudjuk húzni belőle.

A megadott hozzávalókból kapott mennyiség: 18 muffin

Mattie vegán vaja

* Gluténmentes változatban is * Hozzáadott cukor nélkül

Mattie Hagedorn, a veganbaking.net internetes oldal házigazdája alkotta meg ezt a receptet azok számára, akik szeretnék elkerülni a pálmaolaj használatát, illetve akik nem tudnak könnyen beszerezni vegán vajat. Ez az a „régi” normál vegán vaj, amelyet azért kísérleteztek ki, hogy kiválthassuk vele kedvenc kereskedelemben kapható vajunkat. Használhatjuk vaj vagy margarin helyett. A hagyományos vajhoz hasonlóan a vegán vaj sokkal tömörebb, mint a margarin és nem olyan könnyen kenhető. Ezért optimális vegán sütemények sütéséhez. Ha lágyabb, kényelmesebben kenhető vegán vajat szeretnénk kapni, az 1 evőkanálnyi (14 g) kókuszolaj helyett használjunk 1 evőkanálnyi (15 ml) repce, könnyű olíva- vagy rizskorpaolajat.

1¼ csésze plusz 2 teáskanál (70 ml) szójatej

½ teáskanál almaecet

½ teáskanál kókuszecet (vagy további ½ teáskanál almaecet)

¼ plusz 1/8 teáskanál só

½ csésze plusz 2 evőkanál plusz 1 teáskanál (130 g) finomított kókuszolaj, olvasztva

1 evőkanál (15 ml) repceolaj, könnyű olívaolaj vagy rizskorpaolaj

1 teáskanál folyékony szójalecitin vagy folyékony napraforgó lecitin vagy 2 ¼ teáskanál (5 g) szójalecitin granulátum

¼ teáskanál xantángumi vagy ½ plusz 1/8 teáskanál útifűmaghéjpor

Öntsük a szójatejet, az ecetet és a sót egy kis csészébe, és keverjük össze villával. Tegyük félre 10 percre a keveréket, és hagyjuk megalvadni.

Mikrohullámú sütőben enyhén olvasszuk fel a kókuszolajat szobahőmérsékletűre. Mérjük le, majd a repceolajjal együtt öntsük konyhai robotgépbe. Akkor kapunk egyenletesen sima vegán vajat, ha az összekeverés után a keverék a lehető leggyorsabban megszilárdul. Ezért fontos meggyőződni arról, hogy a kókuszolaj hőmérséklete szobahőmérséklet közeli legyen, mielőtt összekevernénk a többi hozzávalóval.

Tegyük a megalvadt szójatejes keveréket, a szójalecitint és a xantángumit a konyhai robotgépbe. Dolgozzuk össze 2 percig; menet közben, úgy 1 perc után kaparjuk le, ami az oldalára tapadt. Öntsük a keveréket jégkockatartóba, majd tegyük be a fagyasztóba, hogy megszilárduljon. A vajnak 1 órán belül használható állagúvá kell válnia. Légmentesen záródó edényben 1 hónapig eltartható hűtőszekrényben, folpackba csomagolva a fagyasztóban pedig akár 1 évig is.

A megadott hozzávalókból kapott mennyiség: kb. 1 csésze (215 g)

Kókuszvaj

* Gluténmentes változatban is * Hozzáadott olaj nélkül * Hozzáadott cukor nélkül * Gyors és könnyű * Szójamentes

Ez a kókuszvaj sokkal több ízletes vajhelyettesítőnél. Élvezzük ki az ízét egy kanálnyi vegán étcsokoládéval, pirítós kenyérre kenve, palacsintához vagy gofrihoz kínálva, turmixokhoz, levesekhez adva, vagy a következő receptjeinkben: Maracujakrém (lásd 144. oldal), Kókuszvajas granola (lásd 38. oldal), Briós gofri (lásd 136. oldal) és Fahéjas-mazsolás vágott kalács (lásd 137. oldal). Ehhez a recepthez ne zsírtalanított kókuszt használjunk (a csomagolás címkéjén jelezve), a kókuszdió természetes olajtartalmára ugyanis szükség van, ha kenhető vajat szeretnénk kapni.

340 g édesítetlen kókuszreszelék vagy kókuszpehely

Tegyük a kókuszt háztartási robotgépbe vagy nagy teljesítményű turmixgépbe. Dolgozzuk össze egészen addig, amíg a kókusz a dióvajhoz hasonló, nyúlós állagú nem lesz. Jó, ha tudjuk, hogy a kókuszvaj nem lesz teljesen sima. A feldolgozási idő a használt gép teljesítményétől függően 10–15 perc lesz. A gépet időnként megállítva kaparjuk le a berendezés oldalára tapadt krémet gumispatulával. Ha a gép motorja kezd túlmelegedni, kapcsoljuk ki és hagyjuk lehűlni, mielőtt folytatnánk vele a munkát.

Miután elkészült a kókuszvaj, tegyük légmentesen záródó üvegekbe, és tároljuk szobahőmérsékleten. Ha a szobában hideg van, a kókuszvaj megkeményedhet: melegítsük fel lassan mikrohullámú sütőben vagy a tűzhelyen vízfürdőben. Használat előtt keverjük meg.

A megadott hozzávalókból kapott mennyiség: Bő 1 ¼ csésze (340 g)

Házi készítésű krémesítő

* Gluténmentes változatban is * Hozzáadott olaj nélkül * Szójamentes

Szívesen használjuk ezt a natúr krémesítőt a Minden idők legfinomabb burgonyapüréjében (lásd 44. oldal) és e kötet sok más sós ételében. Azok számára, akik a reggeli kávéjukat szeretik ízesíteni vele, egy olyan változatot is közreadunk, amelybe egy fél rúd vaníliát és juharszirupot is teszünk. Ha nagy teljesítményű turmixgépünk van, nem szükséges összezúznunk a kesudiót; beáztatást követően olyan krémes állagú lesz, hogy a pép a tartály falához tapadva benne marad. Ha azonban túlságosan darabosnak találjuk a krémesítő állagát, és nem szeretnénk úszkáló kesudiódarabokat látni a reggeli kávénkban, egyszerűen aprítsuk tovább a keveréket a gépben.

SIMA KRÉMESÍTŐ:

1 csésze (140 g) nyers kesudió

3 ¼ csésze (765 ml) szűrt víz, elosztva

¼ csésze (60 ml) teljes zsírtartalmú kókusztej

csipetnyi finom tengeri só

VANÍLIÁS-JUHARSZIRUPOS KRÉMESÍTŐ:

1 csésze (235 ml) sima krémesítő

4 teáskanál (20 ml) tiszta vaníliakivonat, vagy ízlés szerint

1 evőkanál (12 g) juharcukor vagy (20 g) tiszta juharszirup, vagy ízlés szerint

A sima krémesítő elkészítésének módja: Tegyük a kesudiót egy közepes méretű edénybe vagy egy 940 ml-es üveg mérőedénybe. Öntsünk hozzá 2 csészényi (470 ml) vizet. Fedjük be folpackkal vagy egy fedővel. Hagyjuk állni szobahőmérsékleten egy éjszakán (körülbelül 8 órán) át, hogy megpuhuljon a kesudió.

Csepegtessük le a kesudiót (az áztatóvizet tegyük félre), majd öblítsük le. Keverjük össze 1 és ¼ csésze (295 ml) friss vízzel, kókusztejjel, sóval, és turmixgépben dolgozzuk össze teljesen simára. Ha a végeredmény nem teljesen sima, egy szűrőzsák és egy finom szita segítségével szűrjük át a keveréket. (A maradék pépet fogyaszthatjuk reggelente, a zabpelyhünkhöz keverve.)

Öntsük a sima krémesítőt egy 470 ml-es befőttesüvegbe. Szorosan csavarjuk rá a fedelet. Hűtőszekrényben 1 hétig eltartható; felhasználás előtt alaposan rázzuk fel.

A vaníliás-juharszirupos krémesítő elkészítésének módja: Tegyük a sima krémesítőt, a vaníliát és a cukrot egy 235 ml-es üvegbe. Egy kis habverővel alaposan keverjük össze. Szorosan csavarjuk rá a fedelet. Hűtőszekrényben 1 hétig eltartható; felhasználás előtt alaposan rázzuk fel.

A megadott hozzávalókból kapott mennyiség: kb. 2 csésze (470 ml)

Mandulatej

* Gluténmentes változatban is * Hozzáadott olaj nélkül * Szójamentes

Nagyon könnyen elkészíthetjük saját mandulatejünket, ami azzal az előnnyel is jár, hogy minimális mennyiségű összetevő szerepelhet a hozzávalók listáján. Itt nincsenek sem stabilizátorok, sem tartósítószerek! A nyers és pirított magvak keveréke helyett használhatunk kizárólag nyers mandulát, mi azonban szeretjük azt a domináns mandulaízt, amelyet a pirított mandula kölcsönöz a tejnek. A mandulát bármilyen diófélével helyettesíthetjük; adjunk hozzá ízlés szerinti mennyiségű vizet.

SIMA TEJ:

½ csésze (60 g) egész nyers mandula

½ csésze (60 g) pirított egész mandula

2-2 ½ csésze (470–590 ml) szűrt víz, elosztva

csipetnyi finom tengeri só

AZ ENYHÉN ÍZESÍTETT TEJHEZ:

2 teáskanál (6 g) juharcukor vagy datolyacukor, elhagyható

tiszta vaníliakivonat, ízlés szerint, de el is hagyható

Tegyük a mandulát egy közepes méretű edénybe vagy egy 940 ml-es üveg mérőedénybe. Öntsünk hozzá 2 csészényi (470 ml) vizet. Fedjük be folpackkal vagy egy fedővel. Hagyjuk állni szobahőmérsékleten 18 órán át, hogy megpuhuljon; az idő felénél járva cseréljük rajta a vizet.

Csepegtessük le a mandulát (az áztatóvizet tegyük félre), majd öblítsük le.

A sima tej elkészítésének módja: Dolgozzuk össze a mandulát, a 2–2 ½ csésze (470–590 ml) friss vizet és a sót egy turmixgépben egészen addig, amíg a mandula szét nem mállik. Ugorjunk a mandulatej leszűrésére vonatkozó instrukciókhoz.

Vagy készítsünk enyhén ízesített tejet: Dolgozzuk össze a mandulát, a 2–2 ½ csésze (470–590 ml) friss vizet, a sót, a cukrot és a vanília kivonatot egy turmixgépben egészen addig, amíg a mandula szét nem mállik. Folytassuk az alábbi instrukciók követésével.

Tegyünk egy finom szitára helyezett nyitott szűrőzsákot egy nagy üveg mérőedény tetejére. Lassan öntsük bele a tejet a zsákba. A szűrőzsákot óvatosan nyomkodva szűrjük át a tejet, azaz hagyjuk kicsöpögni belőle a folyadékot (tejet), miközben a pép maradjon a szűrőzsákban. Az így keletkezett pépet felhasználhatjuk zabpelyhünk, zabkásánk elkészítéséhez, de péksüteményekbe is tehetjük (lásd 38. és 41. oldal). Hűtőszekrényben 2 hétig eltartható. A mandulatejet légmentesen záródó üvegben 5 napig tárolhatjuk el. Felhasználás előtt alaposan rázzuk fel.

A megadott hozzávalókból kapott mennyiség: 2–2 ½ csésze (470-590 ml)

Házi joghurt

* Gluténmentes változatban is * Hozzáadott olaj nélkül * Hozzáadott cukor nélkül * Dióféléktől mentes

Tekintettel arra, milyen nehéz feladat lehet az üzletekben édesítetlen, natúr vegán joghurtot találni, közreadjuk, hogyan készíthetjük el mi magunk otthon. Többféle vegán tejet is teszteltünk, száz százalékig azonban csak akkor voltunk elégedettek a kapott joghurt állagával és ízével, amikor hűtött szójatejjel (nem UHT) dolgoztunk. Sokféle joghurtkészítő gépet kínálnak világszerte megfizethető áron. Ha azonban mi inkább a tűzhelyünkön, gép használata nélkül szeretnénk joghurtot készíteni, számos használható erre vonatkozó instrukciót találunk az interneten.

JOGHURTOLTÓ ALAPÚ JOGHURT:

946 ml édesítetlen natúr szójatej

2 evőkanál (16 g) tápiókaliszt (tápiókakeményítő néven is ismert)

1 csomag vegán joghurtoltópor (kb. 0,9 g)

BOLTBAN VÁSÁROLT JOGHURTBÓL KÉSZÜLT HÁZI JOGHURT:

798 ml édesítetlen natúr szójatej

1 ½ evőkanál (12 g) tápiókaliszt

½ csésze plusz 2 evőkanál (150 g) boltban vásárolt natúr vegán joghurt (édesítetlen vagy édesített)

Mindkét módszerhez: Öntsük a tejet egy rozsdamentes edénybe. Takaréklángon, időnként megkeverve melegítsük fel 82 °C-ra – használjunk cukorhőmérőt vagy digitális hőmérőt, és folyamatosan figyeljük a tej hőfokát. A tűzről levéve hagyjuk 43 °C-ra hűlni. Ez akár 1 óra hosszáig is eltarthat, ezért időnként ellenőrizzük a hőmérsékletét a hőmérővel. Amikor a tej kellően lehűlt, öntsük a tápiókalisztet egy kis tálba. Vegyünk ki 3 evőkanálnyi (45 ml) tejet, és keverjük össze alaposan a liszttel. Az így kapott keveréket öntsük vissza a tejbe, és alaposan keverjük össze vele.